ไฟแนนซ์ทูเดย์
โดย...ช.ชดา
21 ก.ย. 2558

โดย...ช.ชดา
..จู่ๆ คณะกรรมการสรรหากรรมการผู้จัดการ ธนาคารอาคารสงเคราะห์ (ธอส.) ก็ยกทีมลาออก โดยประธานสรรหาฯ กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ให้เหตุผลในการลาออกว่า กลัวจะขัดแย้งทางนโยบาย เพราะขณะนี้เป็นกรรมการแบงก์ชาติอยู่ด้วย
จะด้วยเหตุผลใดก็ตาม ปรากฏการณ์นี้อาจทำให้การเปิดรับสมัครเอ็มดี ธอส.ที่เปิดมาก่อนปรับ ครม.ต้องสะดุดกึก อาจต้องล้มกระบวนการสมัครครั้งก่อนที่มีผู้สมัคร 5 ราย ต้องเปิดรับสมัครกันใหม่
..ปลายสัปดาห์ที่แล้ว เฟดแถลงว่าไม่ขึ้นดอกเบี้ยนโยบาย ตลาดเงินโลกก็โล่งใจไปเปลาะหนึ่ง แต่ดูไส้ในความเห็นของคณะกรรมการนโยบายการเงิน กรรมการ 13 ราย จากทั้งหมด 17 ราย คาดการณ์ว่าจะมีการขึ้นดอกเบี้ย 1 ครั้งภายในปีนี้ ส่วน 4 คนเชื่อว่าจะไม่มีการขึ้นดอกเบี้ยจนกว่าจะถึงปี 2559
หากตามเสียงของกรรมการส่วนใหญ่ โอกาสที่จะต้องลุ้นว่าเฟดจะขึ้นดอกเบี้ยหรือไม่ในปีนี้มีอีก 2 ครั้งในเดือน ต.ค.และ ธ.ค.นี้